Közös lore

### Őskor

A kezdetben nem volt semmi. Aztán hirtelen lett minden. Sol fénye bevilágította Arcadia termőföldeit és hegyvidékeit. Emberek telepedtek meg és kezdték használatba venni a termőföldeket. A Nap adta az életet, az emberek ezért életüket visszaadják Solnak. A mai napig hatalmas tömegek ünneplik a Legyőzhetetlen Napot. A kialakuló Sol Invictus-kultusz kezdetekben kimerült Sol dicsőítésében.

Az első közösségek is ekkor kezdtek kialakulni. Az emberek törzsekké formálódtak a később Varus-folyóként elhíresülő vízfolyam partjai mentén. A törzsek csak hosszú évszázadok együttélése után kezdett a termelési módszerek és a kezdetleges kereskedelem kialakulása miatt politikai lényekké alakulni. A törzsek törzsfőket választottak és fegyverkezésbe kezdtek, hogy megvédjék magukat. Később nem csak megvédték magukat, de mások ellen vívtak háborúkat. Sol fénye immáron egy átalakuló világra fénylett. Az emberek városokat alapítottak, mindennel kereskedtek, ami csak mozdítható és egymás vérét ontották a föld kincseiért és szélesebb, egyre messzebbre húzó területekért.

A törzsek viszálykodása Varus királyig tartott. A törzsek rettegve szóródtak széjjel és hódoltak be egyesével Varus királynak, aki rendíthetetlen katonáival könyörtelenül söpört végig az ismert világon. A törzsfőket mind bebörtönözték és a törzseket nyers erővel békítették meg. Bár a Birodalom megszületése vérrel öntözte Sol termőföldeit, az elkövetkezendő évszázadok őseink véréből békés és bő termést hoztak.

### Ókor

A Birodalom, melyet Varus király Sol Invictus Birodalmának is hívott, a teljes ismert világot behálózta. A hódító azonban meglepő lépést tett. Ahelyett, hogy beteljesítette volna hódítását, a fogságba ejtett mintegy 250 törzsfőt maga elé hívatta, s megalapította velük együtt a *Senatus*-t. A Senatus vált a Birodalom gyűlésévé. A törzsfőkből senatorok lettek, Varus király pedig elkezdte a *princeps senatus* és a *princeps civitatis* címeket használni. Előbbi arra utalt, hogy ő az első a törzsfők közt és az ő megbízásukból irányítja a Birodalmat, utóbbi pedig arra, hogy ő is egy szerény polgára a Birodalomnak, azonban az első polgárként az ő feladata az útmutatás másoknak.

A Senatus törvényeket hozott és az uralkodók sorával irányította a Birodalmat. A Senatus azonban az idő tellésével elveszítette méltóságteljes, vezető szerepét és törzsfők gyűléséből senatorok, arisztokraták, politikusok gyűlekezőhelyévé vált. A senatorok kereskedő klánokat és bankvárosokat vettek tulajdonukba és saját vagyonukat gyarapították. Bár a Birodalom fellendült és a népek jól éltek, a vagyoni különbség az arisztokrácia és a polgárok közt egyre csak nőtt.

A Birodalom következő fénykorát a nyugati felfedezésekkor érte el. Arcadia kontinensétől nyugatra előbb szigeteket találtak, majd nem csak szigeteket. A Nova Terra, vagyis az új föld hatalmas volt. Délen sivatagos és tűzően meleg időjárás, északon pedig fagyos hideg jellemezte. Az északot soha, senki nem hódította meg, csak néhány történet ismeretes róla. A délvidék ellen a királyok hosszú hadjáratokat vezettek és nagy részét meghódították. Ettől az időszaktól kezdték a Birodalom uralkodói magukat *dominus*nak nevezni. Immáron nem a Birodalom első polgárai és nem elsők voltak a törzsfők közül. Megkezdődött a császárság kora.

Az arisztokrácia és a Senatus politikai jogai egyre csorbultak a császárok mellett, akik módszeresen egyre autokratikusabban uralkodtak. A korrupció egyre nagyobb szerepet játszott a Birodalom szerepében, melynek csúcsdísze a Birodalmi Tanács megalapítása. A Birodalmi Tanács a császár legmegbízottabb politikai szövetségeseiből állt, akik általában a leggazdagabb és leghűségesebb arisztokraták voltak. A Birodalmi Tanács funkciója a Birodalom vezetése, adminisztrálása volt. A Tanács tagjai általában a kialakuló provinciális rendszerben hatalmas területek felett uralkodtak teljhatalmú kormányzókként. Más tanácstagok törvényeket írtak, melyekkel általában a saját hatalmukat növelték, így közvetetten a császárét is.

A dominus rendszere további évszázadokig működött, mire végül a Birodalom alapítása után 508 évvel megkezdődött a káosz. A Végső Krízis néven elhíresülő katasztrofális eseménysorozatot a Senatus felszámolása indította be. A korrupciót elutasító, vagy nem elég nagy hatalmú arisztokraták nem juthattak be a Birodalmi Tanácsba. A Senatus ekkorra már szinte teljesen egy jelképes szervezetté vált és amikor a Birodalmi Tanács egyik tagja megpróbálta a Senatus minden maradékát felszámolni, a senatorok először a császárhoz fordultak petícióval, melyben arra kérték az uralkodót, hogy állítsa meg a Senatus felszámolását. Mihelyst a császár elutasította a Senatus felszámolásának megállítását, sőt fényre hozta, hogy ő maga rendelte azt el, egy csoportnyi senator fegyvert rántva megmerényelte a császárt. A Birodalmi Tanács és az új császár ezt követően hajtóvadászatban kezdte el a Senatus tagjait előkeríteni és kivégeztetni. Senki sem menekülhetett. A senatorok ezért közösen fogtak fegyvert a császár és a Birodalmi Tanács korrupciója ellen.

Az elkövetkezendő évszázadban a belviszályok és kialakult korrupt rendszer omladozása miatt a Birodalom egyre inkább kezdett széthullani. A Senatus frissen égő emlék és az arisztokrácia továbbra is érvényesíteni akarja saját akaratát. Először a provinciák kezdtek el leszakadni. A korrupt tanácsnokok, akiket kormányzókként rendelt ki a császár, mindig saját magukat helyezték előbbrébb. Később már a Birodalmi Tanács tagjai egyre inkább elfordultak a császártól és saját napirendjük szerint uralták a Birodalmat. A Tanács korrupciója végül már kiváltotta a polgárok és a pórnépek haragját is, így a komplett káosz és a már hanyatló Birodalom alappillérjei is ledőltek.

A Birodalom, alapítása utáni 605. évben hivatalosan feloszlott. Mérhetetlen kulturális és vallási örökséget hagytak a világra. Több, mint fél évezredig uralkodtak az ismert világ nagy része felett és ennek a nyoma tisztán érezhető.

### Jelenkor

Immáron a Birodalom alapítása utáni 1000. évben járunk. Az elmúlt 400 évben a Végső Krízis végleg lezárult. Sol földjein a Birodalom hanyatlása új korszakot tessékelt be. Immáron a játékoson a sor, hogy Arcadia és Nova Terra világát saját elképzelése szerint formálja. Izgalmas új felfedezések és érdekes külpolitikai viszonyok álltak be a világban, hisz a Birodalom emléke friss, azonban már megszilárdult az új világrend. Vajon ki emelkedik dicsőségre és ki bukik el?